Bə́ ngavə́ Kaleb, mɔ́n Yefunɛ, ngab sí á zāŋ bɔ́n bə́ Yúda, anə́ ḿból Ńtondôbə a ngábénde Yosué: Kiryat ­Arba, tísɔn mǎn Anak ńdzɔ é nə́ Hébron –Arba ńnye a ngábə́ ésīá Anak. 14Ńdɔ Kaleb a ngáfadi sí bɔ́n bə́ Anak bə́lɛ́: Shéshái, Ahímân ai Talmái, bɔ́n bə́ Anak. 15Á kódō yə̄ válā, ǎ ngálúman ai batɔbɔ ǹnamǎ yā Devir, bə́ lóege Devir ókōbá naa Kiryat ­Séfɛr. 16Ńdɔ Kaleb a ngádzó nâ: “É mod ǎ yi təgə Kiryat Séfɛr a nɔŋɔ́ fə nyé mayi nyé və́ ngɔn dzama Aksa álūg.” 17Ńdɔ Otniel, ndómán Kenaz, mǎnyāŋ Kaleb, a ngátəgə Kiryat ­Séfɛr, ńdɔ Kaleb a ngálúgū nyé ngɔn dzié Aksa. 18Á sɔ́ á ngāsɔ́ ábə ǹnóm, ńdɔ ǹnóm á ngālə́b nyé nə́ á dzāi ésīá áfūb. Ńdɔ a ngásus á ózəle woé, Kaleb nyé ai nyé nâ: “Wayi dzé ?” 19Nyé nâ: “Bɔ̌ ma mvam. Ḿból ó ngákab ma á ńnǎm yā Négev, váá fə ma bitam mə́ndím.” Ńdɔ a ngávə́ nyé bitam mə́ndím yā âkoé ai ébí yā á ńkiɛ́. 20Ngab sí ndá bod bɔ́n bə́ Yúda á nyīlí, anə́ ḿból bibəgá byábá bí ngábə́. 21Bətísɔ̌n yā suga ndá bod bɔ́n bə́ Yúda, ḿfág yǎ ńnyie Edom á Négev bə́ nə̄ nâ: Kavsêl; Eder, Yagu, 22Kina, Dimona, Adéada,